Kataga ng Buhay, Agosto 2018

**“Inibig kita ng walang hanggang pag-ibig; kaya patuloy ang aking kagandahang-loob sa iyo.”** (Jer 31:3)

Ipinadala ng Diyos si Propeta Jeremias sa mga Israelita na nakakaranas ng hirap sa pagkakatapon nila sa Babylonya.  Nawala ang lahat na kumakatawan sa kanilang pagkakakilanlan, ang pagiging hinirang nila:  ang lupain, ang templo, ang batas...

 Subalit tumimo ang mga kataga ng Propeta sa kanilang dalamhati at kawalan.  Totoong ang Israel ay nagtaksil sa kanilang kasunduan ng pagmamahal sa Diyos at ito ang dahilan ng pagkawasak nila.  Subalit dumating ang pahayag ng isang bagong pangako ng kalayaan, ng pagtubos, ng panibagong kasunduan.  Inihanda ito ng Diyos mula sa Kanyang walang hanggan at di-matitinag na pagmamahal sa Kanyang bayan.

**“Inibig kita ng walang hanggang pag-ibig; kaya patuloy ang aking kagandahang-loob sa iyo.”**

 Ang walang maliw na katapatan ng Diyos ay isang katangian ng Kanyang pag-ibig.  Siya ang Ama ng bawat nilalang, isang Amang nauunang magmahal;  at ang katapatan Niya ay walang hanggan.  Ang katapatan Niya ay nadarama ng bawat isa at hinihimok tayo nitong ipagkatiwala sa Kanya ang bawat alinlangan na humahadlang sa atin.  Ang walang maliw at matiising pag-ibig na ito ay tumutulong din upang tayo ay lumago at pag-ibayuhin ang ugnayan natin sa Kanya at sa kapwa.

 Batid natin na ang pangako nating mahalin ang Diyos at kapwa ay hindi pa matibay bagama’t ito ay taos-puso.  Subalit ang katapatan Niya sa atin ay laging dumadaloy, batid ang ating mga pangangailangan, tapat man tayong ‘magsilbi’ o hindi.  Taglay ang kalugod-lugod na katiyakang ito, malalampasan natin ang ating makikitid na pananaw.  Makakapagsimulang muli tayo araw-araw sa ating lakbayin at magiging saksi tayo sa ”makainang” pagmamahal na ito.

**“Inibig kita ng walang hanggang pag-ibig; kaya patuloy ang aking kagandahang-loob sa iyo.”**

 Ang mapagmahal na pagtingin ng Diyos sa sangkatauhan ay naghahayag din ng Kanyang kamangha-manghang plano na gawing iisang pamilya ang lahat, at nagkaroon ito ng katuparan kay Jesus. Siya mismo ang saksi sa pagtitiwala sa pagmamahal ng Diyos sa pamamagitan ng Kanyang salita, at higit sa lahat, sa halimbawa ng Kanyang buhay.

 Ipinakita Niya sa atin kung paano tularan ang pagmamahal ng Ama para sa lahat (Mt 5:43).  Ipinakita Niya na ang bokasyon ng bawat lalaki at babae ay ang personal na tugon sa pagtatatag ng mga ugnayan ng kapatiran, pagtanggap at diyalogo.

 Paano natin maisasabuhay ang Kataga ng Buhay sa buwang ito?

       Inaanyayahan tayo ni Chiara Lubich na magkaroon ng puso ng isang ina: “… Ang isang ina ay laging bukas, laging tumutulong, laging umaasa at pinagtatakpan ang lahat. … Ang pagmamahal ng isang ina ay katulad ng pagmamahal ni Kristo na binanggit ni San Pablo.  Kung mayroon tayong puso ng isang ina, o mas akma pa dito, kung magpapasya tayong taglayin ang puso ni Maria, ang  puso ng Inang kasakdal-sakdalan, lagi tayong magiging handang magmahal sa lahat sa anumang pagkakataon at mapapanatiling laging buhay sa atin ang Panginoong Muling Nabuhay. … Kung taglay natin ang puso ng ating Ina, mamahalin natin ang lahat, hindi lamang ang mga kasapi sa ating Simbahan, kundi gayundin ang mga kasapi ng simbahan ng iba.  Hindi lamang mga Kristiyano, kundi pati rin ang mga Muslim, Budista, Hindu, atbp..  Mamahalin natin ang lahat ng taong may mabuting kalooban at lahat ng taong nabubuhay sa buong mundo.”

**“ Inibig kita ng walang hanggang pag-ibig; kaya patuloy ang aking kagandahang-loob sa iyo.”**

 Isang may-bahay na nagsimulang magsabuhay ng Ebanghelyo sa kanyang pamilya ang nagsabi: “Nakaranas ako ng kaligayahang hindi ko pa naranasan at ninais kong ibahagi ang pagmamahal na ito sa labas ng aking pamamahay.  Natatandaan kong nagmamadali akong pumunta sa ospital upang dalawin ang asawa ng aking kaibigan na nagtangkang magpakamatay.  Matagal ko nang alam ang hirap na dinadanas nila at hindi ko siya naisip tulungan dahil ako’y nakatutok sa aking problema.  Subalit naramdaman ko sa sandaling iyon na ang pasanin nya ay pasanin ko rin at hindi ako maaaring magpahinga hangga’t hindi naiaayos ang sitwasyon na nagtulak sa kanya sa hangganang iyon.  Ang karanasang ito ang naging simula ng pagbabago ng aking pag-iisip.  Naunawaan ko na kung ako ay nagmamahal, maaari akong maging salamin ng pagmamahal ng Diyos sa lahat ng aking makakatagpo, kahit ito’y napakaliit lamang.”

 Paano kaya kung tayong lahat, na inaaruga ng tapat na pagmamahal ng Diyos, ay malayang magtataglay ng ganitong saloobin sa harap ng bawat makakasalubong natin sa buong maghapon?

 Letizia Magri